text: Lastbilchauffør tilbudt praktik - som lastbilchauffør
  30 november 2010 kl. 10.05
  Et transportfirma tilbød en chauffør med 31 års erfaring praktik i fire uger og derefter arbejde med løntilskud. Fagforeningen 3F er fortørnet.
  Vi kan godt bruge dig som chauffør i firmaet, men kun hvis staten vil betale halvdelen af din løn i form af løntilskud. Nogenlunde sådan lød beskeden til en ledig chauffør, Thomas Møller fra Rødekro, for nogle måneder siden. Det oplyser P4 Syd.
  
  Har kørt lastbil i 31 år
  Men det ville han ikke være med til.
  - Jeg har kørt lastbil i 31 år, og jobbet her lignede jo det til forveksling. 
  Derfor takkede han nej til et nyt chaufførjob hos Ladegårdskov Transport i Gråsten.
  Han ville ikke gratis i praktik i fire uger og derefter arbejde med løntilskud fra staten i et halvt år - godkendt af jobcentret i Aabenraa.
  - Det ville jeg ikke være med til. Det er jo også med til at trykke prisen overfor de vognmænd, der betaler fuld løn, siger Thomas Møller.
  
  Helt grotesk 
  Jørgen Christensen fra 3F Transport i Aabenraa er også fortørnet.
  - Det er jo helt grotesk, når der er tale om folk, der har erfaring i forvejen. Det er udelukkende for at få snabelen ned i statskassen, siger han.
  Men hos Jobcentret i Aabenraa, siger afdelingsleder Nikolaj Stage Jensen, at han ikke finder det paradoksalt.
  - Løntilskud er en god chance til et nyt job, siger han.
  P4 Syd har talt med  Mogens Kaehne fra Ladegårdskov Transport i Gråsten, men han ønsker ikke at kommentere sagen.
  